  Майя Бывальцева Удмуртиысь Дыкужымъя, жилищно-коммунальной возёсъя но тарифъёсты кун ласянь радъянъя министерствоын матысь дыре кык выль нырысетӥ воштӥсьёс луозы. Пӧсьтолэзьлы йылпумъянъёсъя со интыужъёс буш кылӥзы. Удысэтын ужасьёс пӧлын берло дыре ортчем воштӥськонъёс пумысен иворъёсъя «Удмуртия» агентстволэн корреспондентэзлы валэктонъёс сётӥз министр Иван Маринин. «Сивцов Сергей Николаевич ас мылкыд каремезъя куриськон гожтӥз. Ужан интызэ воштэмен валче. Кылем арняысен. Та дыре кӧня ке кандидатураос вань, соос кивалтэтын эскерисько. Али инытуж буш кылемын. Со нырысетӥ воштӥсь министерствоын жилищно-коммунальной возёс понна кылкутэ, эшшо одӥгез нырысетӥ воштӥсь — тарифъёс понна. Со интыужын вал Беляева Елена Викторовна, со озьы ик ас мылкыд каремезъя куриськон гожтӥз. Выль адями быръемын ни, ужкагазъёсты пусъён йылпумъяське. Соос кивалтэтлэн тӧроез дорын, соглаш луиз ке, мон матысь нуналъёсы вераны быгато ни, кин со луоз. Ужасьёсъя вань воштӥськонъёс милям пӧсьтолэзе луизы, соин ик, мон малпасько, 2–3 арняскын вакансиосты ворсаломы», — вераз Маринин. Тодэ вайытом, Удмуртиын Дыкужымъя, жилищно-коммунальной возёсъя но тарифъёсты кун ласянь радъянъя министерство ог кык ар талэсь азьло кылдытэмын, солы лэсьтӥськонъя, промышленностья министерствоослэсь но Дыкужымъя элькун ӧрилэсь ужоскетъёссылэсь оглюкетсэ сётӥзы. Тегъёс: Политика ЖКХ ИванМаринин Удмуртия ужасьёс  